Austerdalsbreen

Austerdalsbreen er en brearm av Jostedalsbreen. Austerdalsbreen ligger ved Veitastrond i Luster kommune i Vestland fylke. Den er omtrent 3 kilometer lang (opplysninger i 2009), ved maksimum i 1750 var den omtrent dobbelt så lang. Fra Tungastølen i Veitastrond er det omtrent 5 km til brefronten. 

Austerdalsbreen er en dalbre med tre store og bratte brefall fra Jostedalsbreens platå, Odinsbreen, Torsbreen og Lokebreen. Austerdalsbreen har et særegent krepsehale-mønster, av tverrgående mørke og lyse partier, som lettest ses på avstand. De mørke stripene skyldes urenheter som kommer inn i isen i brefallene om sommeren og derfor fungerer som årringer. Stripene er buet fordi breen beveger seg raskest på midten. Slike striper er kjent fenomen på isbreer og er spesielt utpreget på Austerdalsbreen. Breen er også kjent for brebord – store steinblokker som blir liggende på en søyle av is. Austerdalsbreen har en midtmorene, skapt av møtet mellom Odinsbreen og Torsbreen. Midtmorene dannes av to sidemorener som presses sammen og vokser i høyden nedover fordi løsmassene forsinker smeltingen under. Midtmorenen er et lag løsmasser som ligger på toppen av isen. Fra Torsbreens indre kommer en konstant buldrende lyd som gir ekko mellom fjellene.

Kryssingen av Jostedalsbreen fra Tungestølen opp Austerdalsbreen og Kvitesteinsvarden over breen ned til Kattenakken og Briksdal, er blant de mest klassiske breturer i Norge. Turen ble først gått av William Cecil Slingsby og hans følge i 1894, og på samme dag og uten å vite om hverandre, av Kristian Bing (1862-1935) og Daniel Sygnesand. Slingsby ble overrasket da han så fotspor i snøen og trodde var spor etter bjørn. Slingsby innså at han ikke var først da han fant varden som Bing med følge hadde reist noen timer tidligere. Slingsby og Bing møttes senere på Mundal hotell i Fjærland. Bing kalte de tre brefallene Tor, Odin og Loke.

I 2025 ble det meldt at breen hadde minket så mye at det ble dannet en innsjø ved brefronten; innsjøen var i 2025 omkring 800 meter lang og over 30 meter dyp.

Bilder

 Referanser 

 Eksterne lenker 
 Universitetet i Würzburg, Overvåkning av Austerdalsbreen (på tysk)

Kategori:Breer i Luster
Kategori:Jostedalsbreen